Rafael del Riego

**Rafael del Riego y Flórez** (* 9. apríl 1784, Santa María de Tuñas, Španielsko – † 7. november 1823, Madrid) bol španielsky generál a liberálny politik.

## Životopis
Narodil sa 9. apríla 1784 (podľa iných zdrojov 24. novembra 1785) v meste Santa María de Tuñas v&nbsp;Astúrii. Po absolvovaní univerzity v&nbsp;Oviede v&nbsp;roku 1807 sa presťahoval do Madridu, kde vstúpil do armády. Počas španielskej vojny za nezávislosť bol zajatý Francúzmi a uväznený v&nbsp;El Escoriale, odkiaľ ušiel.

10. novembra sa zúčastnil bitky pod Espinosa de los Monteros, po ktorej bol opäť uväznený. O tri dni neskôr bol premiestnený do Francúzska, kde sa zoznámil s&nbsp;revolučnými myšlienkami. Nakoniec bol prepustený a&nbsp;cestoval po Anglicku a&nbsp;nemeckých štátoch. Po ukončení napoleonskej okupácii v&nbsp;roku 1814 sa vrátil do Španielska a opäť sa, už v hodnosti podplukovníka, pripojil k armáde.

V priebehu šiestich rokov absolutizmu sa pridal ku konšpirácii slobodomurárov a&nbsp;liberálov proti kráľovi Ferdinandovi VII.. V roku 1819 sformoval kráľ 10&nbsp;práporov na potlačenie revolúcie v&nbsp;Latinskej Amerike. Riego velil asturianskému práporu. Po vstupe do Cádizu 1. januára 1820 sa však spolu s&nbsp;ostatnými dôstojníkmi vzbúril a&nbsp;žiadal znovuzavedenie ústavy z&nbsp;roku 1812.

Riegove oddiely pochodovali andalúzskymi mestami snažiac sa podnietiť protikráľovské povstanie, ale miestne obyvateľstvo bolo väčšinou nevšímavé. Povstanie napriek tomu nakoniec vypuklo v&nbsp;Galícii a&nbsp;rýchlo sa prehnalo Španielskom. 7. marca 1820 bol kráľovský palác v&nbsp;Madride obkľúčený vojakmi generála Ballesterosa a&nbsp;10. marca kráľ súhlasil s&nbsp;obnovením ústavy.

Novo ustanovená „pokroková“ vláda menovala Riega za poľného maršala a&nbsp;generálneho kapitána Galície. 8. januára 1821 prevzal velenie v&nbsp;Aragóne a&nbsp;presťahoval sa do Zaragozy. 18. júna toho roku si vzal svoju sestrenicu Mariu Teresu del Riego y&nbsp;Bustillos za manželku. 4. septembra 1821, po neúspešnej republikánskej vzbure, bol falošne obvinený z&nbsp;republikánstva a&nbsp;uväznený. Napriek tomu jeho popularita rástla a&nbsp;na demonštráciách v&nbsp;Madride bolo požadované jeho oslobodenie. V marci 1822 bol zvolený do Generálnych Kortesov (parlamentu) a&nbsp;prepustený z väzenia.

Na kongrese vo Verone v&nbsp;decembri 1822 sa krajiny Svätej aliancie uzniesli, že republikánske Španielsko predstavuje hrozbu v rovnováhe Európy a&nbsp;poverili Francúzsko, aby v ňom znovu zaviedlo absolútnu monarchiu. 7.&nbsp;apríla 1823 prekročila francúzska armáda hranice. Riego, veliaci 3.&nbsp;armáde, zastavil invázne jednotky a&nbsp;skupinky miestnych rojalistov. 15. septembra bol však zradený, uväznený v dedinke Anquillas (Jaén) a&nbsp;nakoniec odvlečený do Madridu. Aj keď mu bola prisľúbená úplná amnestia, kráľovský súd uznal Riega vinným z&nbsp;velezrady, pretože bol jedným z&nbsp;poslancov hlasujúcich za návrh zbaviť kráľa moci. 7. novembra 1823 bol Rafael del Riego na námestí la Cebada v&nbsp;Madride obesený.

*Himno de Riego*, pieseň napísaná na Riegovu počesť sa stala hymnou Druhej španielskej republiky (1931–1939). V&nbsp;súčasnej dobe jeho portrét zdobí budovu Generálnych Kortesov.

## Literatúra
* Carmen de Burgos: *Rafael del Riego*. Madrid 1958. 
* Javier Fernández López: *Rafael del Riego*. In: Ders.: *Militares contra el estado*. Editorial Tauris, Madrid 2003, ISBN 84-306-0495-2. 
* Francisco D. Ojeda: *Riego. Un grito de libertad*. Centro Asturiano, Sevilla 2002, ISBN 978-84-9309-782-0. 
* Francisco D. Ojeda: *Riego. Héroe de Las Cabezas*. Verlag „Las Cabezas de San Juan“, Sévilla 1988, ISBN 978-84-5058-083-9. 
* Charles Mullié: *Rafael del Riego*. In: Ders.: *Biographie des célébrités militaires des armées de terre et de mer 1789 à 1850*. Poignavant, Paris 1852, S. 179. 
* Miguel del Riego: *Denkwürdigkeiten zur Lebensgeschichte des Don Raffael Riego* („Memoirs of the life of Riego and his family“). Franckh, Stuttgart 1824. 
* Nard und Piral: *Vida militar e politica de Riego*. Madrid 1844.

## Iné projekty

Kategória:Španielski politici
Kategória:Dejiny Španielska
Kategória:Popravení obesením